text: Udvalgsformand: Vi kan ikke bare droppe akuttelefonen
  01 april 2015 kl. 09.04
  Formanden for Sundhedsudvalget i Region Syddanmark mener ikke, at akuttelefonen uden videre kan blive skrottet.
  -Det er ikke noget man sådan bare gør. Vi har i 2012 indgået en aftale og den kan vi ikke bare sådan løbe fra.
  Sådan lyder kommentaren fra Poul-Erik Svendsen til Regionsrådsformand Carl Holsts ønske om at droppe telefonvisitationen til skadestuerne.
  Samtidig mener udvalgsformanden, at det er en noget forhastet 
  udmelding fra Carl Holst, selvom også Poul-Erik Svendsen erkender, at det ikke er godt nok, når godt hver femte borger glemmer at ringe, før de møder op på skadestuen.
  -Jeg synes vi skulle give det noget mere tid før vi konkluderer, at det ikke fungerer. I Region Midtjylland har det taget to et halvt år, før det begyndte at fungere som planlagt, siger Poul-Erik Svendsen til TV SYD.
  Telefonvisitationen koster regionen 18 millioner kroner om året i lønomkostninger til sygeplejersker og læger, der skal sidde klar ved telefonen.
  